## La Unitat de Cirurgia Endocrina i de l’Obesitat de l’Hospital Clínic de València rep l’acreditació de qualitat com a Unitat Avançada

*** Es tracta d’una certificació que fa la Societat Espanyola de Cirurgia de l’Obesitat i és la primera que es dona a la Comunitat Valenciana
* Es complixen 30 anys des de la primera cirurgia de l’obesitat realitzada pel servici de Cirurgia General de l’Hospital Clínic
* En l’últim any s’han dut a terme al voltant de 100 intervencions i des de fa uns mesos es realitzen mitjançant cirurgia robòtica**

La Unitat de Cirurgia Endocrina i de l’Obesitat del Servici de Cirurgia General de l’Hospital Clínic de València ha rebut l’acreditació com a Unitat Avançada per part de la Societat Espanyola de Cirurgia de l’Obesitat, i es convertix així en la primera unitat de la Comunitat Valenciana que rep este reconeixement. Este certificat de qualitat s’ha rebut el mateix any en què el centre celebra 30 anys des que es va dur a terme la primera cirurgia d’este tipus.

L’acreditació com a Unitat Avançada s’atorga als centres que complixen amb uns estàndards de qualitat, entre altres, dur a terme un determinat nombre de cirurgies a l’any, incloure professionals que complisquen uns requisits de formació concrets, disposar de determinats circuits organitzatius o realitzar determinades tècniques de complexitat.

Tal com ha explicat Norberto Cassinello, cap de secció del Servici de Cirurgia General de l’Hospital Clínic de València, “estem orgullosos de poder tindre amb esta acreditació de qualitat perquè reconeix l’esforç de molts anys en la formació contínua per a millorar l’assistència als pacients”. “Esta acreditació demostra que complim estàndards de qualitat molt exigents i que apliquem l’última tecnologia disponible, incloent-hi la plataforma robòtica Da Vinci”, ha afegit.

“Des de la unitat ens agradaria agrair el treball de tot el personal implicat, especialment al Servici d’Anestesiologia, al Servici d’Endocrinologia i a la Unitat d’Endoscòpies per la seua estreta col·laboració en el maneig d’estos pacients”, ha assenyalat.

**Més de 1.500 cirurgies en 30 anys**

L’Hospital Clínic Universitari de València va fer la primera cirurgia de l’obesitat en 1994 i des de llavors s’han realitzat més de 1.500 intervencions d’obesitat severa o malalties associades com la diabetis tipus II.

En l’últim any s’han dut a terme al voltant de 100 intervencions i des de fa uns mesos, es fan per mitjà de la unitat de cirurgia robòtica Da Vinci.

Este tipus d’intervenció va dirigida a l’obesitat mòrbida, és a dir, aquella en la qual l’excés de pes supera una quantitat que ja no és recuperable amb procediments conservadors. També s’utilitza esta tècnica per a corregir malalties associades com és el cas de la diabetis tipus II.

Fecha: 15/06/2024